1Zabur Nabi Daud. Ya TUHAN, ubak Droeneueh ulôn meulakée, Droeneueh nyang bila ulôn, deungoe kheueh ulôn meulakée. Meunyoe Droeneueh neuiemdroe ateueh ulôn, ulôn nyoe lagée ureuëng nyang tamong u dalam jrat. 2Neudeungoe kheueh peue nyang ulôn lakée meunyoe ulôn ka lôn kliek lôn lakée tulông, dan lôn beuôt jaroe lôn meuhadab u Baét Droeneueh nyang suci. 3Bék neupeubinasa ulôn meusajan deungon ureuëng doraka, meusajan ureuëng nyang jipeubuet jeuhet. Meunyoe jipeugah haba awaknyan deungon ramah lom sopan, teuma até awaknyan peunoh deungon nyang kuto dan nyang jeuhet. 4Huköm kheueh awaknyan sabab buet droe jih nyang lagée nyan, sabab buet nyang jeuhet nyang jipeubuet lé awaknyan. Neuhuköm kheueh awaknyan nyang sisuai deungon buet nyang jipeubuet lé droe jih nyan; bri kheueh awaknyan huköman nyang sisuai. 5Awaknyan hana jipeureumen peue nyang geupeubuet lé TUHAN, atawa peue nyang geupeubuet lé Gobnyan. Teuma Gobnyan geuhuköm awaknyan, dan geupeubinasa awaknyan keu siumu masa. 6Teupujoe kheueh TUHAN, sabab Gobnyan ka geudeungoe peue nyang ulôn lakée. 7TUHAN peulindong dan nyang bila ulôn, ulôn peucaya ubak Gobnyan. Gobnyan geutulông dan nyang peu mangat até ulôn, ulôn pujoe Gobnyan deungon ca-e dan nyanyoe syuko. 8TUHAN geubri teunaga keu umat Gobnyan, Gobnyan geubila dan geupeuseulamat raja nyang geupiléh lé Gobnyan keudroe. 9Peuseulamat kheueh umat Droeneueh, ya TUHAN, neubri beureukat kheueh keu ureuëng-ureuëng milék Droeneueh. Beujeuet kheueh lagée sidroe ureuëng meurabe keu awaknyan, dan neujaga kheueh awaknyan keu siumu masa.
Zabur 28